KOMISSION TIEDONANTO NEUVOSTOLLE Jatkotoimet 12. heinäkuuta 2011 annetulle neuvoston päätökselle 2011/xxx/EU, joka on osoitettu Kreikalle julkisen talouden valvonnan lujittamiseksi ja syventämiseksi ja jolla Kreikkaa vaaditaan toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi (Lokakuu 2011) JOHDANTO Tässä neljännesvuosittaisessa tiedonannossa arvioidaan toimenpiteitä, jotka Kreikka on toteuttanut ja joita se suunnittelee toteuttavansa 12. heinäkuuta 2011 annetun neuvoston päätöksen noudattamiseksi. Kesäkuun 2011 loppuun mennessä toteutettuja toimenpiteitä arvioitiin 1. heinäkuuta 2011 päivätyssä tiedonannossa[1]. Tätä tiedonantoa ja sen liitteenä olevaa komission yksiköiden kertomusta, joka on laadittu yhteistyössä EKP:n kanssa[2], käytetään myös arvioitaessa, noudattaako Kreikka talous- ja finanssipolitiikan muistiota ja talouspoliittisia erityisehtoja koskevaa yhteistyömuistiota[3], jotka liittyvät Kreikan ja muiden euroalueen jäsenvaltioiden lainajärjestelysopimukseen. Arviointi perustuu tarkastuskäyntiin, jonka Euroopan komission sekä IMF:n ja EKP:n edustajat ovat tehneet talouden sopeutusohjelman mukaisesti, sekä Kreikan valtiovarainministeriön 19. elokuuta 2011 toimittamaan neljännesvuosittaiseen raporttiin. HEINÄKUUN 12. PÄIVÄNÄ ANNETTU NEUVOSTON PÄÄTÖS Neuvosto antoi 12. heinäkuuta 2011 SEUT-sopimuksen 126 artiklan 9 kohdan ja 136 artiklan nojalla päätöksen[4], joka on osoitettu Kreikalle julkisen talouden valvonnan lujittamiseksi ja syventämiseksi ja jolla Kreikkaa vaaditaan toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi viimeistään vuonna 2014. Päätöksellä laadittiin uudelleen toukokuussa 2010 annettu päätös, jota oli muutettu useaan otteeseen. Päätöksessä edellytetään, että Kreikka toteuttaa tiettyjä toimenpiteitä, joilla pyritään siihen, että julkisen talouden alijäämä alittaa seuraavat enimmäismäärät: - 17 065 miljoonaa euroa (7,8 prosenttia suhteessa BKT:hen, kun lähtökohtana käytetään viimeisimpiä ennusteita) vuonna 2011, - 14 916 miljoonaa euroa (7,0 prosenttia suhteessa BKT:hen) vuonna 2012, - 11 399 miljoonaa euroa (5,3 prosenttia suhteessa BKT:hen) vuonna 2013 ja - 6 385 miljoonaa euroa (2,9 prosenttia suhteessa BKT:hen) vuonna 2014[5], [6]. Päätöksessä tarkennetaan, ettei yksityistämistuloja oteta huomioon pyrkimyksissä noudattaa alijäämätavoitteita. Julkisen talouden alijäämää koskevat enimmäismäärät pidettiin ennallaan uudelleenlaaditussa päätöksessä. TALOUSARVION TOTEUTTAMINEN SYYSKUUHUN 2011 SAAKKA Talouden sopeutusohjelman mukaisesti Kreikka sitoutui noudattamaan julkisen talouden rahoitusasemalle ja valtion perusmenoille vahvistettuja neljännesvuosittaisia tuloskriteerejä sekä tavarantoimittajille kertyville maksurästeille vahvistettua ohjeellista kriteeriä[7]. Heinäkuun loppuun asetetut tuloskriteerit saavutettiin. Valtion perusmenot olivat 33,5 miljardia euroa verrattuna kriteeriin, joka oli vahvistettu 34,7 miljardiksi euroksi. Julkisen talouden kassaperusteinen perusjäämä oli -4,9 miljardia euroa verrattuna kriteeriin, joka oli -5,1 miljardia euroa. Kertyville maksurästeille vahvistettua ohjeellista kriteeriä ei ole saavutettu, sillä maksurästejä kertyi heinäkuun 2011 loppuun mennessä 6,5 miljardia euroa. Kaikki tiedot syyskuuhun asti eivät ole vielä saatavilla. Käytettävissä olevien tietojen mukaan julkisen talouden kassaperusteista perusjäämää koskeva tavoite jäi kuitenkin saavuttamatta hienoisella marginaalilla. Tämä tavoite oli -5,0 miljardia euroa. Kotimaan maksurästien kertymisen rajoittamista koskeva ohjeellinen tavoite on niin ikään todennäköisesti ylitetty, sillä näyttää siltä, että valtion ja julkisten sairaaloiden maksurästit kasvavat edelleen. Valtion perusmenoille vahvistettu kriteeri (44,5 miljardia euroa) on saavutettu. Taulukoissa 1A ja 1B esitetään yksityiskohtaiset tiedot talousarvion toteuttamisesta tammikuun ja heinäkuun 2011 välisenä aikana ja myös joitakin tietoja syyskuulta 2011. Taulukko 1A: Talousarvion toteuttaminen (tammi–heinäkuu 2011) 2010 | 2011 | Kassaperusteisena (milj. euroa) | tammi–heinäkuu | %-muutos tammi–heinäkuu | Kokonaistulot | 29 947 | 28 020 | -6,4 % | Tulot ennen palautuksia | 31 356 | 29 940 | -4,5 % | Veronpalautukset | 2 688 | 3 113 | 15,8 % | Pääomatulot | 1 276 | 1 173 | -8,1 % | NATO-menot | 3 | 20 | Kokonaismenot | 42 396 | 43 588 | 2,8 % | Perusmenot | 28 784 | 30 173 | 4,8 % | Sairaaloiden aiemmat velat | 190 | 434 | Puolustusmenot ja NATO | 228 | 118 | Maksettavaksi langenneet takaukset (muu kuin julkishallinto) | 80 | 25 | -68,8 % | Korko | 8 913 | 10 218 | 14,6 % | Pääomamenot | 4 201 | 2 620 | -37,6 % | Valtiontalouden rahoitusasema | - 12 449 | -15 568 | 25,1 % | Maksurästien muutos | - | 84 | Valtion perusmenot | 33 483 | 33 454 | -0,1 % | Paikallishallinnon tase (*) | - | 622 | - | Sosiaaliturva-alan tase (*) | - | -101 | - | Muut | - | -24 | - | Julkisen talouden rahoitusasema (sellaisena kuin se on muutettuna) | - | -15 155 | - | Julkisen talouden perusjäämä (sellaisena kuin se on muutettuna) (**) | - | -4 937 | - | Lähde: Kirjanpitovirasto, Kreikan valtiovarainministeriö ja omat laskelmat. (*) Kreikan keskuspankin pankkitilastojen perusteella. (**) Pois luettuina valtionyritykset ja useimmat talousarvion ulkopuoliset rahastot. | Taulukko 1B: Talousarvion toteuttaminen (tammi–syyskuu 2011) 2010 | 2011 | Kassaperusteisena (milj. euroa) | tammi–syyskuu | %-muutos tammi–syyskuu | Kokonaistulot | 37 855 | 36 856 | -2,6 % | Tulot ennen palautuksia | 39 758 | 38 898 | -2,2 % | Veronpalautukset | 3 259 | 3 942 | 21,0 % | Pääomatulot | 1 348 | 1 877 | 39,2 % | NATO-menot | 8 | 23 | Kokonaismenot | 54 506 | 56 020 | 2,8 % | Perusmenot | 36 757 | 37 807 | 2,9 % | Sairaaloiden aiemmat velat | 300 | 434 | Puolustusmenot ja NATO | 255 | 182 | Maksettavaksi langenneet takaukset (muu kuin julkishallinto) | 104 | 32 | -69,2 % | Korko | 11 652 | 14 033 | 20,4 % | Pääomamenot | 5 438 | 3 532 | -35,0 % | Valtiontalouden rahoitusasema | - 16 651 | - 19 164 | 15,1 % | Valtion perusmenot | 42 854 | 41 987 | -2,0 % | Lähde: Kirjanpitovirasto, Kreikan valtiovarainministeriö ja omat laskelmat. | 4. Kehitysnäkymät vuodeksi 2011 ja vuosiksi 2012–2014 Kesäkuussa hyväksytyn keskipitkän aikavälin finanssipoliittisen strategian mukaisesti hallitus otti käyttöön uusia alijäämää supistavia toimenpiteitä, joiden vaikutus on lähes 3 prosenttia suhteessa BKT:hen vuonna 2011. Nämä toimenpiteet täydentävät vuoden 2011 talousarvioon jo sisältyviä toimenpiteitä, joiden vaikutus on niin ikään lähestulkoon 3 prosenttia suhteessa BKT:hen. Lisätoimenpiteet olivat tarpeen, sillä ennusteet osoittivat, että alijäämä olisi huomattavasti vuodelle 2011 asetettua alijäämätavoitetta suurempi pääasiassa suunniteltua huomattavasti pienempien tulojen mutta myös eräiden menoluokkien budjettikaton ylittymisen vuoksi. Vaikka näitä toimenpiteitä pidettiin vielä kesäkuussa riittävinä vuoden 2011 alijäämätavoitteen saavuttamisen suhteen, ennusteet, jotka komissio, IMF ja EKP esittivät talouden sopeutusohjelman viidennen tarkastuskäynnin yhteydessä, osoittivat jälleen kerran erittäin suuren eron vuoden 2011 alijäämässä tavoitteisiin nähden. Ennusteiden mukaan erot ovat suuria myös vuosina 2012–2014. Erojen uuteen kasvuun löytyi useita syitä. Talous supistunee jyrkemmin kuin kesäkuussa ennustettiin. Komission yksiköt arvioivat tällä hetkellä, että kokonaistuotanto supistuu vuonna 2011 5,5 prosenttia verrattuna edellisessä tarkistuksessa esitettyyn 3,8 prosenttiin. Talouden ennustetaan nyt jatkavan supistumistaan vuonna 2012 verrattuna aikaisempiin ennusteisiin, joissa ennakoitiin hienoista positiivista kasvua. Lisäksi jotkin keskipitkän aikavälin finanssipoliittisessa strategiassa aiemmin sovitut toimenpiteet ovat jääneet toteuttamatta tai niiden toteuttamisessa esiintyneet viivästykset ovat johtaneet vuosiksi 2011 ja 2012 odotetun tuoton tarkistamiseen alaspäin. Taulukossa 2 esitetään yhteenveto useista toimenpiteistä, jotka Kreikka on hyväksynyt tai jotka se on ilmoittanut alijäämätavoitteiden saavuttamiseksi. Taulukossa 3 esitetään määrällisinä puutteet vuosien 2011 ja 2012 täytäntöönpanossa, sellaisina kuin ne todettiin tarkastuskäynnin aikana. [pic] Taulukko 3. Täytäntöönpanon seuranta: Kesäkuussa 2011 sovittujen toimenpiteiden ansiosta saavutetut tosiasialliset tulokset [pic] (*) Tämän sarakkeen BKT:hen suhteutetut luvut lasketaan tuoreimpien BKT-lukujen perusteella. Lähde: Komission yksiköt Kun otetaan huomioon nämä poikkeamiset ja myöhäinen ajankohta tämän vuoden aikana, vuodelle 2011 asetetun julkisen talouden tavoitteen saavuttaminen ei ole enää realistista. Hallitus on kuitenkin sitoutunut toteuttamaan toimenpiteitä, joiden tulisi pitää julkisen talouden alijäämä vuonna 2011 BKT:hen suhteutettuna 0,7–1,5 prosenttia tavoitteen yläpuolella. Julkisen talouden poikkeamat on tarkoitus korjata vuonna 2012 alijäämätavoitteen saavuttamiseksi. Kreikan hallitus on sitoutunut hyväksymään ja toteuttamaan seuraavat toimenpiteet ennen kuudennen erän nostamista minimoidakseen kaiken vuoden 2011 julkisen talouden alijäämälle asetetun 17 065 miljoonan euron enimmäismäärän ylittävän alijäämän ja saadakseen alijäämän supistumaan vuonna 2012 alle 14 916 miljoonaan euroon: - Verovapautuksia vähennetään ja erityisesti verottoman henkilökohtaisen tulon rajaa alennetaan vähintään 2 831 miljoonan euron lisätulojen saamiseksi vuonna 2012. - Käyttöön otetaan kiinteistöjä koskeva pysyvä maksu, joka kannetaan sähkölaskujen yhteydessä, vähintään 1 667 miljoonan euron lisätulojen saamiseksi vuonna 2011 ja vielä suurempien lisätulojen saamiseksi sitä seuraavina vuosina. - Kreikassa aletaan soveltaa viipymättä valtion virkamiesten tarkistettua palkkataulukkoa, jolla supistetaan menoja vähintään 101 miljoonaa euroa vuonna 2011 ja jonka ansiosta vuonna 2012 saadaan säästöjä vähintään 552 miljoonaa euroa, keskipitkän aikavälin finanssipoliittisen strategian ansiosta saavutettavien säästöjen lisäksi (kesäkuussa 2011 vahvistettu ja vuoteen 2015 ulottuva keskipitkän aikavälin finanssipoliittinen strategia). Uudistuksen olisi katettava kaikki julkishallinnon työntekijät, lukuun ottamatta niitä, joihin sovelletaan erityisiä palkkajärjestyjä (armeija ja poliisi, tuomarit ja poliittisesti nimitetty henkilöstö, yliopistojen henkilökunta ja lääkärit). Nettosäästöissä otetaan huomioon tämän toimenpiteen vaikutus tuloveroon ja sosiaaliturvamaksuihin sekä erityisille työntekijäluokille maksettaviin bonuksiin. - Perus- ja lisäeläkkeitä sekä eläkkeelle jääville maksettavia kiinteämääräisiä kertakorvauksia leikataan vähintään 219 miljoonan euron säästötavoitteen saavuttamiseksi vuonna 2011 ja 446 miljoonan euron säästöjen saavuttamiseksi vuonna 2012 keskipitkän aikavälin finanssipoliittisen strategian ansiosta saavutettavien säästöjen lisäksi. - ”Vihreän rahaston”, jota rahoitetaan laittomista rakennuksista ja rakennusmääräysten rikkomisesta määrättävillä sakoilla, menoja rajoitetaan 360 miljoonan euron säästötavoitteen saavuttamiseksi vuonna 2012. Lisäksi hallitus aikoo hyväksyä ja toteuttaa seuraavat toimenpiteet, jotka jo sisältyvät keskipitkän aikavälin finanssipoliittiseen strategiaan: - Annetaan ministeriön päätökset tai kiertokirjeet, jotka liittyvät keskipitkän aikavälin finanssipoliittisessa strategiassa tarkoitettuihin maakaasun valmisteveroa, lämmitysöljyä ja ajoneuvoveroja koskeviin toimenpiteisiin. - Annetaan ministeriön päätökset, joilla yhdenmukaistetaan terveydenhuoltoalan etuuksien sääntelyä kaikkien sosiaaliturvarahastojen osalta, ja korotetaan pää- ja lisäeläkkeen osalta ETAA:n edunsaajilta kannettavia maksuja. - Annetaan lainsäädäntö, jota sovelletaan ns. solidaarisuuslisän kantamiseen veronpidätyksen kautta. - Annetaan ministeriön päätökset, joilla työvoimareservijärjestely otetaan tosiasiallisesti käyttöön, järjestely laajennetaan koskemaan kaikkia julkishallinnon työtekijöitä ja työvoimareserviin siirrettäville työntekijöille annetaan ilmoitukset. - Annetaan ministeriön päätökset, joita sovelletaan yksikköjen toiminnan lakkauttamiseen, yhdistämiseen tai huomattavaan supistamiseen. Tämä koskee seuraavia: KED, ETA, ODDY, National Youth Institute, EOMEX, IGME, OSK, DEPANOM, THEMIS, ETHYAGE ja ERT. - Annetaan ministeriön päätökset, joissa täsmennetään keskipitkän aikavälin finanssipoliittisen strategian säästötavoitteita noudattaen työkyvyttömyyseläkettä myönnettäessä sovellettavat perusteet. - Hyväksytään lääkkeiden positiiviluettelo, jossa vahvistetaan sosiaaliturvarahastojen maksamat hinnat. 6. RAKENNEUUDISTUSTEN EDISTYMINEN Finanssipoliittiset rakenneuudistukset ovat edenneet, tosin joissakin tapauksissa suunniteltua hitaammin. Verohallinnon uudistukset ovat pääsemässä vauhtiin, ja useita toimia on käynnissä. Hallituksen tähän mennessä toteuttamat toimet ovat olleet lähinnä lainsäädäntöä, jolla tehostetaan verohallintoa ja -tarkastuksia, otetaan käyttöön tehokas hankkeiden hallinnointi ja pannaan täytäntöön veronkierron ehkäisystrategia verokurin palauttamiseksi ja sääntöjen noudattamisen parantamiseksi. Julkisen talouden instituutioiden uudistukset etenevät, ja kirjanpitovirastossa on tehty uudelleenorganisaatio. Julkisen talouden tietojen oikea-aikaisessa toimittamisessa on myös edistytty, vaikka tietojen laatua ja kattavuutta on edelleen parannettava. Myös varainhoitoa talousarvion menopuolella on tarpeen parantaa erityisesti kunkin ministeriön maksusitoumusrekisterin ja muiden kuin valtiollisten yksiköiden osalta. Vaikka maksurästejä koskevien tietojen julkaiseminen on nyt vakiintunut osa Kreikan julkisen talouden tilastoja, on tietojen ajantasaisuutta parannettava. 7. Yksityistäminen Yksityistämisohjelman toteuttaminen on edistynyt merkittävästi ammattimaisesti johdetun yksityistämisrahaston perustamisen myötä. Yksityistettävien omaisuuserien valmistelussa esiintyneiden viivästysten ja jonkin verran huonomman markkinatilanteen vuoksi tulot jäävät kuitenkin odotettua pienemmiksi vuonna 2011. Hallitus on edelleen sitoutunut tuloille asetettuun tavoitteeseen, joka on 35 miljardia euroa vuoden 2014 loppuun mennessä ja 50 miljardia euroa vuoden 2015 loppuun mennessä. Pysyttäytyminen julkisen talouden vakauttamis- ja yksityistämissuunnitelmissa auttaa saamaan julkisen talouden velan suhteessa BKT:hen kestävälle uralle. Vaikka Kreikan täytyy jatkaa sinnikkäästi säätötoimia ja velkasuhteen pienentäminen kestää useita vuosia, taitekohta velan määrässä suhteessa BKT:hen auttanee parantamaan markkinoiden luottamusta Kreikan talouteen. Taulukko 4: Yksityistämissuunnitelma: tähän mennessä toteutetut hankkeet Varat | Sopimuspäivä | Myyty osuus | Kreikan hallituksen omistuksessa edelleen oleva osuus | Tulot (milj. euroa) | Saatavat (milj. euroa) | OTE | Heinäkuu 2011 | 10 % | 4 % | 392 | -- | OPAP 1 (lisenssin jatkaminen 2020–2030) | Lokakuu 2011 | - | - | 0 | 375 (marraskuun loppuun mennessä) + 5 % uhkapeleistä saaduista bruttotuloista toimiluvan jatkoaikana (nykyarvo arviolta 86 milj. euroa) | OPAP 2 (uuden lisenssin myynti videopeliautomaatteja varten) | Lokakuu 2011 | - | - | 0 | 474 (marraskuun loppuun mennessä) + 86 (vuoden 2013 viimeiseen neljännekseen mennessä) | Taulukko 5: Suunnitellut yksityistämistulot Loppuun mennessä | Yksityistämistulot | (milj. euroa) | Vuoden 2011 viimeinen neljännes | 1 700 | Vuoden 2012 ensimmäinen neljännes | 5 000 | Toinen neljännes | 7 000 | Kolmas neljännes | 9 000 | Viimeinen neljännes | 11 000 | Vuoden 2013 ensimmäinen neljännes | 15 000 | Toinen neljännes | 17 000 | Kolmas neljännes | 18 000 | Viimeinen neljännes | 20 000 | 2014 | 35 000 | 2015 | 50 000 | Huom. Suunniteltuihin yksityistämistuloihin ei ole sisällytetty niiden pankkien osakkeiden uudelleenyksityistämistä, jotka valtio tai HFSF (Hellenic Financial Stability Fund) voi hankkia pääomitusten yhteydessä. | 8. PÄÄTELMÄT Neuvoston päätöksellä vahvistettu (EKT95:een perustuva) julkisen talouden vuoden 2011 alijäämätavoite jää mitä todennäköisemmin saavuttamatta. Hallitus on laatinut vuodeksi alustavan talousarvion, jonka tavoitteena on pysyä neuvoston päätöksessä vahvistetussa tavoitteessa, ja hyväksynyt toimenpiteitä, joilla varmistetaan alijäämän supistumisen jatkuminen tulevina vuosina. Vaikka julkisen talouden tavoitteisiin ei päästykään vuonna 2011, Kreikka toteuttaa kaiken kaikkiaan parhaillaan toimia, joita tarvitaan edellytetyn politiikan toteuttamiseksi ja suotuisan kehityksen jatkumiseksi, jotta liiallisen alijäämän tilanne saataisiin päättymään viimeistään vuonna 2014, kuten neuvoston päätöksessä vaaditaan. LIITE I: NEUVOSTON PÄÄTÖKSESSÄ VAADITUT TOIMENPITEET, JOTKA ON TOTEUTETTAVA SYYSKUUN 2011 LOPPUUN MENNESSÄ Toimenpiteet (joista säädetään neuvoston päätöksen 2 artiklan 5 kohdassa) | Tilanne | ”Kreikan on toteutettava seuraavat toimenpiteet kesäkuun 2011 loppuun mennessä: | a) Sen on otettava käyttöön yksinkertaistettu ja yhtenäistetty julkisen sektorin palkkataulukko, jota sovelletaan julkisella sektorilla, paikallishallinnossa ja muissa virastoissa ja jossa korvausperusteena käytetään tuottavuutta ja työtehtäviä. | Toteutettu myöhässä. Yhtenäistettyä palkkataulukkoa koskeva laki annettiin parlamentin käsiteltäväksi lokakuun alussa. | b) Sen on otettava käyttöön vuoteen 2015 ulottuva keskipitkän aikavälin henkilöstösuunnitelma, jossa noudatetaan sääntöä, jonka mukaan kutakin viittä palveluksesta poistuvaa työntekijää kohden voidaan palkata vain yksi uusi työntekijä (1 uusi työntekijä 10:tä poistuvaa kohden vuonna 2011). Suunnitelmaan on sisällyttävä entistä tiukempia sääntöjä, jotka koskevat määräaikaista henkilöstöä, täyttämättömän toimen tai viran peruuttamista ja pätevän henkilöstön kohdentamista uudelleen painopistealoille, ja siinä on otettava huomioon julkisen sektorin työajan pidentäminen. | Toteuttamatta. Sääntö, jonka mukaan kutakin viittä palveluksesta poistuvaa työntekijää kohden palkataan vain yksi uusi työntekijä (vuonna 2011 kymmentä palveluksesta poistuvaa kohden yksi uusi työntekijä), on osa virallista hallituksen politiikkaa, ja se vahvistettiin lailla. Henkilöstösuunnitelmia, joilla valmistellaan henkilöstösiirtoja, ei ole kuitenkaan laadittu. Koska vuonna 2010 palveluksesta poistui suuri määrä työntekijöitä (53 336), sääntö, jonka mukaan kymmentä palveluksesta poistuvaa kohden palkataan yksi uusi työntekijä, antaisi mahdollisuuden palkata 5 333 uutta työntekijää vuoden 2011 aikana. Vuoden 2011 ensimmäisen ja toisen neljänneksen aikana palkattujen työntekijöiden määräksi arvioidaan kuitenkin 10 862 työntekijää. | c) Sen on esitettävä yksityisen sektorin palkkatason kanssa linjassa oleva sellainen yksityiskohtainen toimintasuunnitelma ja aikataulu yksinkertaistetun palkkajärjestelmän täydentämistä ja käyttöönottoa varten, jolla kokonaispalkkamenot saadaan pienenemään. Tämän suunnitelman on perustuttava valtiovarainministeriön ja yhden yhteisen maksatusviranomaisen julkaisemaan raporttiin. Yksinkertaistettua palkkajärjestelmää koskeva lainsäädäntö on saatettava voimaan asteittain kolmen vuoden aikana. Valtionyritysten työntekijöiden palkkojen on oltava julkisen sektorin uuden palkkataulukon mukaisia. | Toteutettu osittain, jonkin verran myöhässä. Yksinkertaistetun palkkajärjestelmän käyttöönottoa koskeva laki annettiin parlamentin käsiteltäväksi lokakuun alussa. Se on tarkoitus hyväksyä lähiaikoina. | d) Sen on vahvistettava työsuojelutarkastuslaitosta siten, että laitoksella on käytettävissään riittävästi ammattitaitoista työvoimaa ja sille asetetaan toimitettavien tarkastusten lukumäärää koskevat kvantitatiiviset tavoitteet. | Toteuttamatta. Taloudellista pilottitutkimusta ei ole vielä valmisteltu. | e) Sen on säädettävä laki eläkejärjestelmän keskeisten muuttujien tarkistamisesta, jotta voidaan rajoittaa julkisen sektorin eläkemenoja kaudella 2009–2060 alle 2,5 prosenttiin suhteessa BKT:hen, jos 3 kohdan n alakohdassa ja 4 kohdan b alakohdassa tarkoitetut pitkän aikavälin ennusteet osoittavat, että julkisten eläkemenojen ennustettu kasvu ylittäisi tämän määrän. Kansallisen aktuaariviranomaisen on hyväksytyn uudistuksen mukaisesti jatkettava pitkän aikavälin ennusteiden julkaisemista eläkemenoista vuoteen 2060 ulottuvalle ajalle. Ennusteiden on katettava myös tärkeimmät lisäjärjestelmät (oheisjärjestelmät) (ETEAM, TEADY ja MTPY), ja niiden on perustuttava kansallisen aktuaariviranomaisen keräämiin ja käsittelemiin kattaviin tietoihin. | Meneillään. Kansallinen aktuaariviranomainen laatii pitkän aikavälin ennusteita perus- ja lisäeläkkeistä. Kaikkia lisäeläkkeitä koskevat vakuutusmatemaattiset selvitykset sekä perus- ja lisäeläkejärjestelmiin liittyviä rahastoja koskevat eläke-ennusteet on toimitettava AWG:lle viimeistään 25. lokakuuta 2011 marraskuussa tehtävää vertaisarviota varten. | f) Sen on tarkistettava raskaiden ja rasittavien ammattien luetteloa siten, että se kattaa enintään 10 prosenttia työvoimasta. Uuden vaikeiden ja vaarallisten ammattien luettelon soveltaminen kaikkiin nykyisiin ja tuleviin työntekijöihin on aloitettava 1 päivänä elokuuta 2011. | Meneillään, hieman myöhässä. Komitea on analysoinut muiden EU-maiden vaarallisten ammattien luokittelussa soveltamia perusteita, tarkistanut Kreikan nykyistä luetteloa ja ehdottanut useiden ammattien poistamista luettelosta. Uuden luettelon ensimmäinen osa on tarkoitus julkaista viimeistään lokakuussa 2011. Viranomaiset ilmoittivat, että vaarallisten ammattien luettelo vastaa alle 9:ää prosenttia työvoimasta. | g) Sen on annettava toimintasuunnitelman mukaisesti lainsäädäntöä, jolla perustetaan julkinen hankintaviranomainen ja jossa säädetään toimeksiannosta, tavoitteista, valtuuksista, toimivallasta ja voimaantulon aikataulusta. | Toteutettu. Parlamentti hyväksyi 6. syyskuuta lain nro 4013/2011 julkisen keskushankintaviranomaisen perustamisesta; laki julkaistiin Helleenien tasavallan virallisessa lehdessä nro 204 15. syyskuuta 2011. | h) Sen on toteutettava geneeristen lääkkeiden käyttöä edistäviä lisätoimenpiteitä tekemällä tehoaineeseen ja edullisempiin geneerisiin lääkkeisiin – jos sellaisia lääkkeitä on saatavissa – perustuvat sähköiset lääkemääräykset pakollisiksi; sen on sovellettava muissa EU:n jäsenvaltioissa saatujen kokemusten perusteella alempaa omavastuuosuutta sellaisiin geneerisiin lääkkeisiin, joiden hinta on huomattavasti viitehintaa alhaisempi (alle 60 prosenttia merkkilääkkeen hinnasta); sen on myös asetettava geneeristen lääkkeiden enimmäishintatasoksi 60 prosenttia samaa tehoainetta sisältävän merkkilääkkeen hinnasta. | Puuttuu vielä, vaikka geneeristen lääkkeiden hinnat ovat nyt 63 prosenttia alkuperäisvalmisteen hinnoista ja uuden politiikan mukaan patenttisuojaamattomien alkuperäisvalmisteiden hinnaksi vahvistetaan 75 prosenttia patentilla suojattujen alkuperäisvalmisteiden hinnasta. | (i) Sen on julkaistava luettelo valtion omaisuuseristä, mukaan lukien valtion omistusosuudet listatuissa ja listaamattomissa yrityksissä sekä kaupallisesti elinkelpoinen kiinteä ja maaomaisuus, ja arvio näiden omaisuuserien arvoista; sen on perustettava kiinteistökehitystoiminnasta vastaava pääsihteeristö, jonka tehtävänä on parantaa kiinteistöomaisuuden hoitoa, poistaa kiinteistöomaisuuteen kohdistuvat rasitukset ja valmistella kiinteistöomaisuutta yksityistämistä varten. | Toteutettu osittain. Luetteloa valtion omaisuuseristä laaditaan parhaillaan. Sihteeristö on perustettu lailla (laki nro 3965/2011), mutta uuden elimen toimivallan rajoja ei ole vielä vahvistettu. Sen asema on vielä täsmennettävä. | k) Sen on laadittava vuoteen 2015 ulottuva keskipitkän aikavälin finanssipoliittinen strategia, jonka kuvaus esitetään tämän päätöksen liitteessä I, ja siihen liittyvät täytäntöönpanosäädösten ehdotukset. Tähän strategiaan on sisällyttävä pysyviä julkisen talouden vakauttamistoimenpiteitä, joilla varmistetaan, että pysytään neuvoston päätöksellä vuosiksi 2011–2015 vahvistetun alijäämätavoitteen rajoissa ja että velan suhde BKT:hen kääntyy pysyvästi laskuun. | Toteutettu osittain. | (k) Sen on yksityistettävä omaisuutta vähintään 390 euron arvosta; sen on hyväksyttävä yksityistämisohjelma, jonka tarkoituksena on kerätä vähintään 15 miljardia euroa vuoden 2012 loppuun mennessä, 22 miljardia euroa vuoden 2013 loppuun mennessä, 35 miljardia euroa vuoden 2014 loppuun mennessä ja vähintään 50 miljardia euroa vuoden 2015 loppuun mennessä; omaisuuserien (kiinteistöjen, toimilupien ja rahoitusvarojen) yksityistämisestä saatavat tulot on käytettävä velan takaisinmaksuun, eivätkä ne heikennä 1 artiklan 2 kohdan mukaisten alijäämätavoitteiden saavuttamiseksi toteutettavia julkisen talouden vakauttamispyrkimyksiä. | Toteuttamatta. Heinäkuun loppuun mennessä kerättäviä yksityistämistuloja koskeva tavoite on saavutettu myymällä 10 prosenttia televiestintäyritys OTE:n osakepääomasta. Syyskuun lopulle asetettua tuloskriteeriä ei ole saavutettu, ja ennusteiden mukaan myös joulukuun 2011 lopun tavoite (5 miljardia euroa) jää saavuttamatta. | m) Sen on perustettava hyvää hallintotapaa noudattava yksityistämisrahasto nopeuttamaan yksityistämisprosessia ja takaamaan yksityistämisprosessin eteneminen ja ammattitaitoinen hallinnointi. Rahasto on yksityistettävien omaisuuserien laillinen omistaja. Rahasto ei voi sitoa omaisuuseriä siten, että sen tarkoitus eli omaisuuserien yksityistäminen vaarantuisi. | Toteutettu. HRADF (Hellenic Republic Asset Development Fund) perustettiin lailla nro 3986/2011, ja se on toiminut jo lähes kahden kuukauden ajan. | m) Sen on annettava lainsäädäntöä elinkelvottomien yksikköjen sulkemiseksi, yhdistämiseksi tai supistamiseksi. | Toteutettu osittain. Hallitus on tosiasiallisesti antanut lainsäädännön, joka johtaa tällaisten yksikköjen sulkemiseen, yhdistämiseen tai supistamiseen. Siitä huolimatta tästä uudistuksesta saataneen vähemmän säästöjä kuin keskipitkän aikavälin finanssipoliittisessa strategiassa kaavailtiin. | n) Sen on toteutettava seuraavat toimenpiteet menojen valvonnan tehostamiseksi: sen on annettava päätös, jossa määritetään kaikkiin substanssiministeriöihin nimitettävien sellaisten tilinpitäjien kelpoisuusehdot ja vastuualueet, joiden tehtävänä on varmistaa moitteeton varainhoidon valvonta. | Toteutettu. | o) Sen on vahvistettava uudet kriteerit ja ehdot, joita sovelletaan sosiaaliturvarahastojen ja kaikkien terveydenhuollon tarjoajien välisiin sopimuksiin kohdennettujen kustannussäästöjen saavuttamiseksi; sen on käynnistettävä terveydenhuoltopalvelujen ja terveydenhuollossa käytettävien tavaroiden yhteishankinnat, jotta vähintään 25 prosentin suuruiset kustannussäästöt vuoden 2010 tilanteeseen verrattuna saavutetaan hinta-määrä-sopimusten avulla. | Meneillään. | p) Sen on julkaistava kansainvälisten lääkemääräysohjeiden perusteella määritellyt sitovat lääkemääräyksiä koskevat ohjeet lääkäreille lääkkeiden kustannustehokkaan käytön varmistamiseksi; sen on julkaistava ja saatettava säännöllisesti ajan tasalle korvattavien lääkkeiden positiiviluettelo. | Meneillään, hieman myöhässä. On laadittu suuri määrä lääkemääräysohjeita, jotka kansallisen terveydenhuoltoneuvoston on vielä hyväksyttävä lopullisesti. Niitä ei ole kuitenkaan julkaistu eivätkä ne ole sitovia. Tämä voi vaarantaa niiden tehokkaan soveltamisen. Positiiviluetteloon sovellettavat perusteet ja korvauksia koskeva viitehintajärjestelmä julkaistiin syyskuussa 2011 pienoisten viivästysten sekä useiden kuulemiskierrosten ja muutosten jälkeen. Viitehintajärjestelmää ja positiivilistaa aletaan soveltaa lähiaikoina. | q) Sen on laadittava sairaaloita koskeva lyhyen ja keskipitkän aikavälin uudelleenjärjestely- ja rakenneuudistussuunnitelma, jolla pyritään vähentämään tehottomuutta, hyödyntämään mittakaavaetuja ja tuotevarioinnin etuja ja parantamaan potilashoidon laatua. Tavoitteena on vähentää sairaaloiden kustannuksia vähintään 10 prosentilla vuonna 2011 ja vielä 5 prosentilla vuonna 2012.” | Meneillään. Sairaaloiden yhteisen hallinnoinnin käyttöönoton myötä niiden hallintoneuvostojen lukumäärä on vähentynyt 81:een. Yhteinen hallinnointi on ensimmäinen askel sairaaloiden rakenneuudistuksessa ja uudelleenjärjestelyssä. Vieläkin huomattavampien säästöjen aikaan saamiseksi viranomaisten on nyt käynnistettävä kansalliseen terveydenhoitojärjestelmään kuuluvissa sairaaloissa ja yksiköissä, myös ensiapupoliklinikoilla, keskittämiseen ja erikoistumiseen tähtäävät toimet ja varmistettava henkilöstön liikkuvuus. Uudistus on vasta aluillaan, ja se on toteutettava kaikilta osin tulevan vuoden aikana mahdollisesti asiaa käsittelevän työryhmän ehdottamaa suunnitelmaan noudattaen. | Toimenpiteet (joista säädetään neuvoston päätöksen 2 artiklan 6 kohdassa) | Tilanne | ”Kreikan on toteutettava seuraavat toimenpiteet syyskuun 2011 loppuun mennessä: | a) Sen on laadittava vuoden 2012 talousarvio keskipitkän aikavälin finanssipoliittisen strategian mukaisesti tavoitteena noudattaa tämän päätöksen 1 artiklan 2 kohdassa vahvistettuja alijäämätavoitteita. | Toteutettu [sillä viranomaiset ovat antaneet talousarvioesityksen] | b) Sen on madallettava sulautumia ja yrityskauppoja koskevia verotuksellisia esteitä. | Toteuttamatta. Lokakuussa 2011 ajantasaistetun talouspoliittisia erityisehtoja koskevan yhteistyömuistion mukaan tämän vaatimuksen edellytyksenä on sen julkistaloudellisten vaikutusten esittäminen määrällisenä. | c) Sen on yksinkertaistettava vientiä ja tuontia koskevaa tulliselvitysmenettelyä. | Valmisteilla. Hallitus on antanut ministeriön päätöksen, jolla vientimenettelyjä yksinkertaistetaan (virallinen lehti 1868/B/24-08-2011). Lisäksi yksinkertaistettujen tuontimenettelyjen täytäntöönpanoon sovellettavia ehtoja ja edellytyksiä koskeva ministeriön päätös on ollut valmis julkaistavaksi lokakuun 2011 ensimmäisestä viikosta alkaen. | d) Sen on tehostettava edelleen rakenne- ja koheesiorahastovarojen käyttöä. | Toteutettu osittain. Viiden suurhanketta koskevan hakemuksen jättämistä koskeva puolivuotistavoite saavutettiin. Sen sijaan EU:n rakenne- ja koheesiorahastovarojen käyttöä koskevasta puolivuotistavoitteesta jäätiin 478 miljoonaa euroa. Tästä huolimatta varojen käyttöä koskeva vuositavoite (3,35 miljardia euroa) on vielä saavutettavissa osittain sen ansiosta, että osarahoitusosuudet ovat nousseet. Myös kohdentamatonta vähämerkityksistä valtiontukea koskevat menotiedot toimitettiin. EU:n rakennerahastoille vuoden 2011 ensimmäisellä vuosipuoliskolla toimitetut maksupyynnöt eivät yltäneet tavoitteeseen. | e) Sen on pantava sääntelyn parantamiseen tähtäävä ohjelma täytäntöön kaikilta osin hallinnollisen rasituksen keventämiseksi 20 prosentilla (verrattuna vuoteen 2008). | Toteutettu. Lakiluonnos esitettiin parlamentissa lokakuun 2011 ensimmäisellä viikolla. Komission yksiköiden lakiluonnoksesta esittämän arvioinnin mukaan siihen ei sisälly sääntelyn parantamiseen tähtäävää uudelleenlaadittua lainsäädäntöä eikä siinä säädetä sääntelyn parantamista koskevan vuosikertomuksen julkaisemisesta. Vaikutusten arviointien osalta lakiluonnoksessa ei säädetä riippumattoman viranomaisen suorittamasta vaikutusten arvioinnin tarkastelusta. Muilta osin luonnos on pitkälti talouspoliittisia erityisehtoja koskevan yhteistyömuistion vaatimusten mukainen. | f) Sen on annettava lainsäädäntöä elinkelvottomien yksikköjen sulkemiseksi, yhdistämiseksi tai supistamiseksi. | Toteutettu osittain. Hallitus on tosiasiallisesti antanut lainsäädännön, joka johtaa tällaisten yksikköjen sulkemiseen, yhdistämiseen tai supistamiseen. Tästä uudistuksesta saataneen kuitenkin vähemmän säästöjä kuin keskipitkän aikavälin finanssipoliittisessa strategiassa kaavailtiin. | g) Sen on toteutettava toimenpiteitä, joilla on mahdollista vähentää hankintakustannuksia ja kolmansista osapuolista aiheutuvia kustannuksia valtionyrityksissä, sen on saatettava tariffit ajan tasalle, luotava uusia liiketoiminta-aloja ja vähennettävä henkilöstökustannuksia laatimalla työpaikkojen vähentämissuunnitelma ja panemalla se täytäntöön. Ylimääräistä henkilöstöä, jota ei voida vähentää soveltamalla sääntöä, jonka mukaan kutakin viittä palveluksesta poistuvaa työntekijää kohden voidaan palkata vain yksi uusi työntekijä (1 uusi työntekijä 10:tä poistuvaa kohden vuonna 2011), on vähennettävä pakkoirtisanomisin ja lomautuksin (työvoimareservi). Tätä sääntöä on sovellettava ilman alakohtaisia poikkeuksia; sitä on myös sovellettava julkisista yrityksistä julkisyhteisöihin siirrettyyn henkilöstöön sen jälkeen, kun henkilöstövalinnan korkea neuvosto ASEP on tarkistanut kyseisen henkilöstön ammattipätevyyden yleisesti sovellettavien arviointiperusteiden mukaisesti. Työvoimareserviin sijoitetuille työntekijöille maksetaan 60 prosenttia heidän peruspalkastaan enintään 12 kuukauden ajan, jonka jälkeen heidät on irtisanottava. | Meneillään. Laki, jolla työvoimareservi perustetaan, on hyväksytty parlamentissa. Tähän mennessä yksikään julkisyhteisö ei ole kuitenkaan sijoittanut työntekijöitään työvoimareserviin. | h) Sen on annettava oikeudellinen kehys, joka mahdollistaa nopeat maankäyttöpäätökset ja jolla nopeutetaan valtion maiden omistusoikeuden rekisteröintiä. | Meneillään. | i) Sen on annettava säädös, jolla mahdollistetaan investointien edistäminen matkailualalla (matkailukohteet, turistien loma-asunnot) tavoitteena yhdessä maankäyttöä koskevan lakiehdotuksen kanssa nopeuttaa Kreikan matkailualan kiinteistöviraston (ETA) hallinnoiman maaomaisuuden yksityistämistä. | Toteutettu. Laki sisältyi toiseen täytäntöönpanolakiin, joka hyväksyttiin elokuussa 2011. | j) Sen on saatettava päätökseen olemassa olevien sosiaalisten ohjelmien toimintaa koskeva selvitys; Kreikan hallituksen on arvioitava keskushallinnon toimintaa koskevan riippumattoman selvityksen toisen eli viimeisen vaiheen tulokset; Kreikan on säädettävä lakeja ja toteutettava toimenpiteitä, joilla pannaan täytäntöön keskushallinnon toimintaa koskevan selvityksen ensimmäisessä vaiheessa ja olemassa olevia sosiaalisia ohjelmia koskevan kokonaisselvityksen yhteydessä annetut toimintaa koskevat suositukset. | Myöhässä. OECD:n laatima kertomus on saatavilla. Tuloksia arvioidaan toimintasuunnitelman koko valmisteluvaiheen ajan. | k) Sen on toteutettava julkisten oheis-/lisäeläkejärjestelmiin liittyvien rahastojen, mukaan luettuina sosiaaliturvarahastot ja kertakorvausjärjestelmät, toiminnan perusteellinen tarkistaminen. Tarkistuksen tavoitteena on vakauttaa eläkemenot, varmistaa se, ettei näillä järjestelmillä ole vaikutuksia talousarvioon, ja varmistaa järjestelmän keskipitkän ja pitkän aikavälin kestävyys. Tarkistuksella on saavutettava seuraavat tulokset: olemassa olevien rahastojen lukumäärää vähennetään entisestään; alijäämäisten rahastojen epätasapainot poistetaan; juoksevat menot vakautetaan kestävälle tasolle 1 päivästä tammikuuta 2012 toteuttavien asianmukaisten mukautusten avulla; oheisjärjestelmien pitkän aikavälin kestävyys varmistetaan ottamalla käyttöön tiukka yhteys rahastojen saamien maksujen ja niiden maksamien etuuksien välillä. | Meneillään, hieman myöhässä. Hallitus odottaa, että lisäeläkejärjestelmiin liittyviä rahastoja koskevat vakuutusmatemaattiset selvitykset valmistuvat, minkä jälkeen se aloittaa lainsäädäntöprosessin lisäeläkkeiden uudistamiseksi talouspoliittisia erityisehtoja koskevan yhteistyömuistion mukaisesti. Lainsäädäntöprosessi on tarkoitus saada päätökseen vuoden loppuun mennessä ja uudet säännöt pitäisi olla käytössä 1. tammikuuta 2012 alkaen. Sitä ennen hallitus leikkaa perus- ja lisäeläkkeitä sekä eläkkeelle jääville maksettavia kiinteämääräisiä kertakorvauksia. | l) Sen on tunnistettava järjestelmät, joissa eläkkeelle jäävälle maksettava kertakorvaus ei ole linjassa järjestelmään maksettujen eläkemaksujen kanssa tavoitteena saada maksut mukautettua joulukuun 2011 loppuun mennessä. | m) Sen on toteutettava lisätoimenpiteitä, joilla sähköisten järjestelmien avulla tapahtuva lääkemääräysten, lääkärin lähetteiden antaminen ja diagnosointi laajennetaan kustannustehokkaasti kaikkien sosiaaliturvarahastojen, terveyskeskusten ja sairaaloiden käyttöön. Kreikan hallituksen on EU:n hankintasääntöjen mukaisesti toteutettava tarvittavat tarjouskilpailumenettelyt kattavan ja yhdenmukaisen terveydenhuollon tietojärjestelmän (sähköisen terveysjärjestelmän) käyttöön ottamiseksi. | Meneillään. Digitaalista lähentymistä koskevan ohjelman yhteydessä on hyväksytty joitakin sähköiseen terveysjärjestelmään liittyviä hanke-ehdotuksia, jotka on tarkoitus käynnistää lähikuukausina. Seuraavan tarkastelun yhteydessä varmistetaan, onko ne käynnistetty. | n) Sen on toteutettava lisätoimenpiteitä, joilla varmistetaan, että vähintään 30 prosenttia julkisissa sairaaloissa käytettävien lääkkeiden määrästä on geneerisiä lääkkeitä, joiden hinta on alhaisempi kuin merkkituotteilla, ja patenttisuojattomia lääkkeitä; tämä tapahtuu erityisesti velvoittamalla kaikki julkiset sairaalat hankkimaan lääkkeet tehoaineen mukaan. | Meneillään. Geneerisiä lääkkeitä käytetään yhä enemmän sairaaloissa, ja niiden osuus sairaaloiden lääkemenoista on nyt 17 prosenttia. Erot niiden käytössä ovat kuitenkin edelleen hyvin suuria sairaasta riippuen (alle 10 prosentista yli 60 prosenttiin). Hallitus on käynnistänyt ensimmäisen sähköisen tarjouskilpailumenettelyn lääkkeiden tehoaineittain. Tämä voi johtaa huomattaviin säästöihin ja lisätä geneeristen lääkkeiden käyttöä sairaaloissa. | o) Sen on annettava päätöksiä julkisen hankintaviranomaisen henkilöstön virkojen ja toimien perustamisesta, julkisen hankintaviranomaisen henkilöstöresurssien ja palvelujen järjestämisestä julkista hankintaviranomaista koskevan lain säännösten mukaisesti ja julkisen hankintaviranomaisen jäsenten nimittämisestä. | Meneillään. Kreikan hallitus on ilmoittanut, että näitä ministeriön päätöksiä koskevien luonnosten pitäisi valmistua lokakuun 2011 loppuun mennessä. | (p) Sen on julkaistava kuukausikohtaisia tietoja ministeriöiden henkilöstösiirroista (rekrytoinneista, palveluksesta poistumisista ja yksikköjen välisistä siirroista).” | Toteutettu osittain. Neljännesvuosittaiset tiedot henkilöstösiirroista ovat saatavilla. | [1] KOM(2011) 422 lopullinen. [2] ”Kreikan talouden sopeutusohjelma – Viides tarkistus”, European Economy–Occasional Paper . Kyseisessä asiakirjassa arvioidaan yksityiskohtaisemmin makrotalouteen, rahoitukseen, julkiseen talouteen ja rakennepolitiikkaan liittyvien uudistusten edistymistä. [3] Talous- ja finanssipolitiikan muistio ja talouspoliittisia erityisehtoja koskeva yhteistyömuistio, tehty 3. toukokuuta 2011, päivitetty 2. heinäkuuta 2011. [4] Ei vielä julkaistu Euroopan unionin virallisessa lehdessä . [5] BKT:hen suhteutetut alijäämäluvut ovat viitteellisiä. Neuvoston päätöksen mukaiset BKT:hen suhteutetut alijäämäluvut perustuvat heinäkuussa 2011 saatavilla olleisiin nimellistä BKT:tä koskeviin lukuihin (7,6 prosenttia suhteessa BKT:hen vuonna 2011, 6,5 prosenttia vuonna 2012, 4,8 prosenttia vuonna 2013 ja 2,6 prosenttia vuonna 2014). [6] Päätöksessä myös edellytetään, että julkisen talouden sulautetun bruttovelan vuotuinen kasvu on enintään 17 365 miljoonaa euroa vuonna 2011, 15 016 miljoonaa euroa vuonna 2012, 11 599 miljoonaa euroa vuonna 2013 ja 7 885 miljoonaa euroa vuonna 2014. [7] Tuloskriteerit vahvistettiin myös yksityistämistuloille, keskushallinnon myöntämille takauksille, valtionvelalle ja ulkomaanvelan maksurästeille. Niitä ei tarkastella tässä tiedonannossa. Ks. edellä mainittu komission yksiköiden kertomus.